Den 3. juni 2023 var en ambivalent dag for 25-årige Rune Mangor Jensen. Først blev den inkarnerede AaB-fan kåret som årets fan i 3F Superligaen. Mindre end en time senere var hans hjerteklub rykket ned i 1. Division for første gang i 37 år. Det skete foran et fyldt Aalborg Portland Park, hvor Rune har været fast inventar i samtlige kampe i sæsonen. - Det var nærmest som en begravelse. Folk sad og stirrede ned i betonet en halv time efter kampen, husker den 25-årige AaB-fan. - Nogle begyndte at sparke til nogle ting. Mine kammerater og jeg satte os bare ned og kiggede ud i luften og sagde 'Det her, det skete bare ikke', siger Rune. TV2 Nord har fulgt Rune Mangor Jensen og andre inkarnerede AaB-fans gennem hele foråret i dokumentarserien "Altid for AaB". Du kan se hele serien her. Vil bygge et helt særligt rum Rune bor til daglig i Horsens og skal nu vænne sig til at rejse rundt i Danmark for at følge AaB i den næstbedste række. Modstandere som FC København er skiftet ud med B93. Men Rune vil fortsætte med at følge den nordjyske klub i tykt og tyndt. - Der er intet større end kærligheden til klubben, og vi skal også bare være der i 1. Division og så fokusere på at komme tilbage i superligaen, siger han. - Alle de kampe, jeg kan komme af sted til - dem sluger jeg. Mens AaB har kæmpet for overlevelse, har Rune og kærsten været i gang med det helt store renoveringsprojekt i deres nye hus i Horsens. Og Rune har nu et helt særligt mål. Han skal nemlig bygge et rum, der kun er tilegnet hans mere end 100 AaB-trøjer - Og jeg skulle gerne være færdig, inden AaB kommer i superligaen. Det er mit mål, siger han.

Referat:
Se det femte og sidste afsnit af "Altid for AaB", hvor TV2 Nord har fulgt klubben og fansene i AaBs hårdeste sæson i nyere tid.